COVID-19 udbruddet og Danmarks nedlukning som følge deraf har besværliggjort dagligvareindkøb for mange – særligt ældre og udsatte borgere.

Læs også COVID-19 LIVE: Coronatest koster omkring 200 kroner per person

Nu melder også fodboldklubben AGF og dagligvarekæden Føtex sig på banen for at hjælpe.

I et nyt samarbejde mellem de to, kan nedlukningsramte aarhusianere få leveret deres dagligvarer fra en række føtex-butikker i Aarhus.

Det handler om at give noget tilbage til byen, når de unge AGF-spillere bringer varer ud til byens borgere.

Aarhus og AGF deler DNA

Udbringningen står et hold af ungdomsspillere fra AGF i alderen 13 til 19 år for.

- Aarhus er en indgroet del af klubben og også ungdomsspillernes DNA, så vi vil gerne give noget tilbage til byen i denne svære situation for mange borgere i Aarhus, siger kommunikationschef hos AGF, Søren Højlund Carlsen.

Ungdomsspillerne fra AGF stiller selv med cykel og leverer til udvalgte postnumre.

- Jeg har valgt at tilmelde mig holdet, fordi jeg synes, Aarhus er god til at bakke AGF op, så derfor vil vi gerne være med til at hjælpe med at få nogle varer ud, siger U15-spiller hos AGF, Emil Dissing Møller, til TV2 ØSTJYLLAND.

Sådan fungerer det

Samarbejdet startede tirsdag, og Føtex har indtil videre haft 24 ordrer. Kunderne bestiller deres varer over telefonen, ansatte hos Føtex pakker varerne, hvorefter de bliver hentet af de unge AGF-spillere.

- Jeg vil meget hellere være til fodbold, men når det ikke er muligt, er det en god gerning at hjælpe dem, der ikke har mulighed for at købe ind, Emil Dissing Møller, til TV2 ØSTJYLLAND.

Planen er, AGF-spillerne fortsætter med at bringe varer ud til slutningen af april. Samarbejdet kan herefter fortsætte, hvis der er behov for det.

Her kan du få leveret til Du kan få dine varer leveret af en AGF ungdomsspiller, hvis du bor i følgende postnumre: 8000 Aarhus 8200 Aarhus N 8210 Aarhus V 8220 Brabrand 8230 Åbyhøj 8240 Risskov 8245 Risskov Ø 8250 Egå 8260 Viby J 8270 Højbjerg

Håndsrækning til udsatte borgere

For direktøren hos Føtex, Thor Jørgensen, gav det god mening at indgå et samarbejde med AGF, da Jacob Nielsen ringede til ham og foreslog det:

Vi har mange kunder i Føtex som har svært ved at komme ned til vores butikker i de her dage. Så hvis vi kan gøre noget for at gøre det nemmere for de udsatte borgere i Aarhus, vil vi rigtig gerne prøve det. Thor Jørgensen, direktør, Føtex

- Vi har mange kunder i Føtex som har svært ved at komme ned til vores butikker i de her dage. Så hvis vi kan gøre noget for at gøre det nemmere for de udsatte borgere i Aarhus, hvor både AGF og Føtex holder til, så ville vi rigtig gerne prøve det, siger Thor Jørgensen, direktør hos Føtex til TV2 ØSTJYLLAND.

Der bringes ud fra syv af Føtex’ varehuse i Aarhus, hvor Føtex’ egne medarbejdere pakker de bestilte varer og udleverer dem til ungdomsspillerne fra AGF. Foto: Anne Bæk - Ritzau Scanpix

Der bringes ud fra syv af Føtex’ varehuse i Aarhus, hvor Føtex’ egne medarbejdere pakker de bestilte varer og udleverer dem til ungdomsspillerne fra AGF.

På den måde lover Thor Jørgensen, at pakning og levering foregår efter alle myndighedernes retningslinjer for at mindske smittespredningen:

Læs også Bamsejagten er kommet til Østjylland: Se de søde billeder her

- Vores medarbejdere vasker hænder og spritter af hver halve time og holder afstand i butikkerne. Ungdomsspillerne samler varerne op med god afstand og leverer det hjem til døren – hvor der også holdes afstand. Så vi sørger for, at det er sikkert hele vejen igennem, siger Thor Jørgensen.